KIRJALLINEN KYSYMYS E-1919/01 esittäjä(t): Francesco Fiori (PPE-DE) komissiolle. Hasselpähkinöiden tuottajajärjestöjen tukitilanne.



Virallinen lehti nro 081 E , 04/04/2002 s. 0075 - 0076



KIRJALLINEN KYSYMYS E-1919/01 esittäjä(t): Francesco Fiori (PPE-DE) komissiolle (28. kesäkuuta 2001) Aihe: Hasselpähkinöiden tuottajajärjestöjen tukitilanne Piemonten alueen hasselpähkinämarkkinat toimivat erittäin hyvin. Tuottajat ovat järjestäytyneet kahteen organisaatioon (Asprocoriin ja Ascopiemonteen) ja tehneet merkittäviä kaupallisia sopimuksia jalostus- ja makeisteollisuuden kanssa. Näillä järjestöillä on toimintasuunnitelmat, ne avustavat tuottajajäseniään hasselpähkinän tuotannossa ja myynnissä. Tähän asti menestys on ollut hyvä. Valitettavasti tällä hetkellä menestystä varjostaa epätasa-arvoinen tilanne näihin järjestöihin kuuluvien jäsenten välillä. Asprocorilla, joka on asetuksen (ETY) 1035/72(1) mukainen tuottajajärjestö, on parannussuunnitelma (asetus (ETY) 2159/89(2)) noin 100 jäsenelle, ja sitä voidaan laajentaa kaikkiin järjestön jäseniin, jolloin tuki on jäsentä kohti noin 200 euroa vuodessa 67 vuoden ajan. Asetuksen (EY) 2200/96(3) nojalla hyväksytty tuottajaorganisaatio Ascopiemonte, jolla on oma toimintasuunnitelma, sen sijaan saa vain hyvin rajoitettua rahoitusta, jonka määrä riippuu liikevaihdosta ja asetuksen säännöksistä. Ascopiemonte ei voi käyttää asetuksen 2159/89 (ETY) parannussuunnitelman mukaisia tukia. Voiko komissio tutkia tätä mutkikasta tilannetta ja pyrkiä löytämään sopivan ratkaisun, jotta järjestöjen saama tuki olisi tasapuolinen, myös siksi jotta jäsenet eivät eroaisi järjestöstä ja samalla vaarantaisi tähän saakka saavutettua kaupallista edistystä? (1) EYVL L 118, 20.5.1972, s. 1. (2) EYVL L 207, 19.7.1989, s. 19. (3) EYVL L 297, 21.11.1996, s. 1. Franz Fischlerin komission puolesta antama vastaus (4. syyskuuta 2001) Komissio panee merkille myönteisen kehityksen Piemonten alueella ryhmiteltäessä uudelleen tarjontaa kahden tuottajaorganisaation. Toimintarahastojen kautta myönnettävä tuki on asetuksen (EY) N:o 2200/96 mukaisesti molempien organisaatioiden saatavilla, ja rahoitus on mahdollista myös maaseudun kehittämisohjelmien puitteissa. Asetuksen (ETY) N:o 2159/89 mukaiset pähkinöitä ja johanneksenleipää koskevat erityiset toimenpiteet käynnistettiin kaupanpitämisen ja tuotannon parantamiseksi vuonna 1989 tilapäisesti 10 vuoden ajaksi. Toimenpide kumottiin asetuksella (EY) N:o 2200/96. Olemassa olevien suunnitelmien toteuttamista kuitenkin jatketaan määräaikaan saakka. Olemassa olevia suunnitelmia voidaan myös pidentää yhden kerran niiden 10 vuoden kaudella sisällyttämällä niihin uusia jäseniä ja maa-alueita. Asetuksen (ETY) N:o 2159/89 mukaiseen parannussuunnitelmaan oli mahdollista osallistua seitsemän vuoden ajan vuodesta 1989 vuoden 1996 marraskuun 21. päivään saakka, jolloin asetus (EY) N:o 2200/96 tuli voimaan. Kyseisenä aikana kaikilla tuottajaorganisaatioilla oli oikeus esittää parannussuunnitelma. Koska asetus (EY) N:o 2200/96 ei kuitenkaan salli uusien parannussuunnitelmien hyväksymistä, Ascopiemonte ei voi ottaa käyttöön uutta parannussuunnitelmaa. Hyötyäkseen asetuksen (ETY) N:o 2159/89 säännöksistä Ascopiemonteen kuuluvien tuottajien olisi liityttävä toiseen tuottajaorganisaatioon, jonka aikomuksena on jatkaa parannussuunnitelmansa toteuttamista. Vaihtoehtoisesti nämä kaksi organisaatiota voisivat myös harkita yhteenliittymistä parannussuunnitelman soveltamisalan ulkopuolella. Vaikka tämä ei oikeuttaisi Ascopiemonten hasselpähkinöiden tuottajia osallistumaan Asprocorin parannussuunnitelmaan, se saattaisi olla hyödyllistä erityisesti mittakaavaetujen kannalta. Tällaisen yhteenliittymisen hallinto- ja oikeuskulujen kattamiseen on saatavilla yhteisön varoja toimintarahastojen kautta.